CELEX: 32014R0141
Language: el
Date: 2014-02-13 00:00:00
Title: Εκτελεστικός κανονισμός (ΕΕ) αριθ. 141/2014 της Επιτροπής, της 13ης Φεβρουαρίου 2014 , για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας «φυτικά έλαια / γαριφαλέλαιο»  Κείμενο που παρουσιάζει ενδιαφέρον για τον ΕΟΧ

14.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 44/40
            
         
      ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 141/2014 ΤΗΣ ΕΠΙΤΡΟΠΉΣ
   
   της 13ης Φεβρουαρίου 2014
   για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας «φυτικά έλαια / γαριφαλέλαιο»
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2 στοιχείο γ) και το άρθρο 78 παράγραφος 2,
   Εκτιμώντας τα ακόλουθα:
   
               (1)
            
            
               Η δραστική ουσία «φυτικά έλαια / γαριφαλέλαιο» συμπεριλήφθηκε στο παράρτημα I της οδηγίας 91/414/ΕΟΚ του Συμβουλίου (2) με την οδηγία 2008/127/ΕΚ της Επιτροπής (3) σύμφωνα με τη διαδικασία που προβλέπεται στο άρθρο 24β του κανονισμού (ΕΚ) αριθ. 2229/2004 της Επιτροπής (4). Με την αντικατάσταση της οδηγίας 91/414/ΕΟΚ από τον κανονισμό (ΕΚ) αριθ. 1107/2009, η ουσία αυτή θεωρείται ότι έχει εγκριθεί βάσει του κανονισμού αυτού και αναφέρεται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (5).
            
         
               (2)
            
            
               Σύμφωνα με το άρθρο 25α του κανονισμού (ΕΚ) αριθ. 2229/2004, η Ευρωπαϊκή Αρχή για την Ασφάλεια των Τροφίμων, στο εξής «η Αρχή», υπέβαλε στην Επιτροπή τη γνώμη της σχετικά με το σχέδιο της έκθεσης επανεξέτασης για τη δραστική ουσία «φυτικά έλαια / γαριφαλέλαιο» (6) στις 16 Δεκεμβρίου 2011. Η Αρχή διαβίβασε την άποψή της για τη δραστική ουσία «φυτικά έλαια / γαριφαλέλαιο» στον κοινοποιούντα. Η Επιτροπή κάλεσε τον κοινοποιούντα να υποβάλει σχόλια επί του σχεδίου της έκθεσης επανεξέτασης για τη δραστική ουσία «φυτικά έλαια / γαριφαλέλαιο». Το σχέδιο έκθεσης επανεξέτασης και η άποψη της Αρχής επανεξετάστηκαν από τα κράτη μέλη και την Επιτροπή, στο πλαίσιο της μόνιμης επιτροπής για την τροφική αλυσίδα και την υγεία των ζώων, και το σχέδιο έκθεσης επανεξέτασης οριστικοποιήθηκε στις 13 Δεκεμβρίου 2013 με τη μορφή έκθεσης επανεξέτασης της Επιτροπής για τη δραστική ουσία «φυτικά έλαια / γαριφαλέλαιο».
            
         
               (3)
            
            
               Επιβεβαιώνεται ότι η δραστική ουσία «φυτικά έλαια / γαριφαλέλαιο» πρέπει να θεωρείται εγκεκριμένη σύμφωνα με τον κανονισμό (ΕΚ) αριθ. 1107/2009.
            
         
               (4)
            
            
               Σύμφωνα με το άρθρο 13 παράγραφος 2 του κανονισμού (ΕΚ) αριθ. 1107/2009, σε συνδυασμό με το άρθρο 6 του ίδιου κανονισμού και με βάση τις τρέχουσες επιστημονικές και τεχνικές γνώσεις, είναι αναγκαίο να τροποποιηθούν οι όροι έγκρισης. Ιδίως, είναι σκόπιμο να ζητηθούν περαιτέρω επιβεβαιωτικές πληροφορίες.
            
         
               (5)
            
            
               Συνεπώς, το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως.
            
         
               (6)
            
            
               Θα πρέπει να δοθεί επαρκής χρόνος στα κράτη μέλη για την τροποποίηση ή την ανάκληση των αδειών για τα φυτοπροστατευτικά προϊόντα που περιέχουν τη δραστική ουσία «φυτικά έλαια / γαριφαλέλαιο».
            
         
               (7)
            
            
               Για τα φυτοπροστατευτικά προϊόντα που περιέχουν τη δραστική ουσία «φυτικά έλαια / γαριφαλέλαιο», για τα οποία τα κράτη μέλη χορηγούν περίοδο χάριτος σύμφωνα με το άρθρο 46 του κανονισμού (ΕΚ) αριθ. 1107/2009, η περίοδος αυτή θα πρέπει να λήγει τουλάχιστον δεκαοκτώ μήνες μετά την έναρξη ισχύος του κανονισμού.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις του εκτελεστικού κανονισμού (ΕΕ) αριθ. 540/2011
   Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
   Άρθρο 2
   Μεταβατικά μέτρα
   Σύμφωνα με τον κανονισμό (ΕΚ) αριθ. 1107/2009, τα κράτη μέλη, όπου είναι αναγκαίο, τροποποιούν ή ανακαλούν ισχύουσες άδειες κυκλοφορίας φυτοπροστατευτικών προϊόντων που περιέχουν τη δραστική ουσία «φυτικά έλαια / γαριφαλέλαιο» ως δραστική ουσία έως τις 6 Σεπτεμβρίου 2014.
   Άρθρο 3
   Περίοδος χάριτος
   Κάθε περίοδος χάριτος που χορηγείται από τα κράτη μέλη σύμφωνα με το άρθρο 46 του κανονισμού (ΕΚ) αριθ. 1107/2009 είναι η συντομότερη δυνατή και λήγει το αργότερο στις 6 Σεπτεμβρίου 2015.
   Άρθρο 4
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Φεβρουαρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 309 της 24.11.2009, σ. 1.
   
      (2)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).
   
      (3)  Οδηγία 2008/127/ΕΚ της Επιτροπής, της 18ης Δεκεμβρίου 2008, για τροποποίηση της οδηγίας 91/414/ΕΟΚ του Συμβουλίου ώστε να συμπεριληφθούν διάφορες δραστικές ουσίες (ΕΕ L 344 της 20.12.2008, σ. 89).
   
      (4)  Κανονισμός (ΕΚ) αριθ. 2229/2004 της Επιτροπής, της 3ης Δεκεμβρίου 2004, για τη θέσπιση περαιτέρω λεπτομερών κανόνων εφαρμογής της τέταρτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου (ΕΕ L 379 της 24.12.2004, σ. 13).
   
      (5)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
   
      (6)  Συμπεράσματα σχετικά με την επιστημονική εξέταση της εκτίμησης επικινδυνότητας από φυτοπροστατευτικά προϊόντα όσον αφορά τη δραστική ουσία «φυτικά έλαια / γαριφαλέλαιο». EFSA Δελτίο 2012·10(1):2506. [43 σ.] doi:10.2903/j.efsa.2012.2506. Διατίθεται στη διεύθυνση: www.efsa.europa.eu/efsajournal
   
      ΠΑΡΑΡΤΗΜΑ
      Στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, η σειρά 241 για τη δραστική ουσία «φυτικά έλαια / γαριφαλέλαιο» αντικαθίσταται από το ακόλουθο κείμενο:
      
         
                     Αριθμός
                  
                  
                     Κοινή ονομασία, αριθμοί αναγνώρισης
                  
                  
                     Ονομασία IUPAC
                  
                  
                     Καθαρότητα
                  
                  
                     Ημερομηνία έγκρισης
                  
                  
                     Λήξη της έγκρισης
                  
                  
                     Ειδικές διατάξεις
                  
               
                     «241
                  
                  
                     Φυτικά έλαια / γαριφαλέλαιο
                     αριθ. CAS 84961-50-2 (γαριφαλέλαιο)
                     97-53-0 (Ευγενόλη — κύριο συστατικό)
                     Αριθ. CIPAC 906
                  
                  
                     Το γαριφαλέλαιο είναι ένα σύμπλοκο μείγμα χημικών ουσιών.
                     Το κύριο συστατικό είναι η ευγενόλη.
                  
                  
                     ≥ 800 g/kg
                     Σημαντική πρόσμειξη: μεθυλευγενόλη κατά μέγιστον 0,1 % του τεχνικού υλικού
                  
                  
                     1 Σεπτεμβρίου 2009
                  
                  
                     31 Αυγούστου 2019
                  
                  
                     ΜΕΡΟΣ Α
                     Μπορεί να επιτρέπεται η χρήση του μόνον ως μυκητοκτόνου και βακτηριοκτόνου μετά τη συγκομιδή σε εσωτερικούς χώρους.
                     ΜΕΡΟΣ Β
                     Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, πρέπει να λαμβάνονται υπόψη τα συμπεράσματα της έκθεσης ανασκόπησης για το γαριφαλέλαιο (SANCO/2622/2008), και ιδίως τα προσαρτήματα I και ΙΙ αυτής, όπως οριστικοποιήθηκε στο πλαίσιο της μόνιμης επιτροπής για την τροφική αλυσίδα και την υγεία των ζώων.
                     Στη συνολική αυτή αξιολόγηση τα κράτη μέλη οφείλουν να αποδίδουν ιδιαίτερη προσοχή στην προστασία των χειριστών και των εργατών και να εξασφαλίζουν ότι οι όροι χρήσης προβλέπουν τη χρησιμοποίηση κατάλληλου ατομικού εξοπλισμού προστασίας, κατά περίπτωση.
                     Ο κοινοποιών υποβάλλει επιβεβαιωτικές πληροφορίες σχετικά με:
                     
                                 α)
                              
                              
                                 τις τεχνικές προδιαγραφές·
                              
                           
                                 β)
                              
                              
                                 στοιχεία σύγκρισης ιστορικού φυσικών καταστάσεων έκθεσης φυτικών ελαίων / γαριφαλέλαιου, ευγενόλης και μεθυλευγενόλης σε σχέση με έκθεση από τη χρήση φυτικών ελαίων / γαριφαλέλαιου ως προϊόντος. Τα στοιχεία αυτά θα καλύπτουν την ανθρώπινη έκθεση.
                              
                           Ο αιτών υποβάλλει στην Επιτροπή, στα κράτη μέλη και στην Αρχή τις εν λόγω πληροφορίες έως τις 30 Απριλίου 2016.»